Педро Салинас
Ако ме позовеше…

Превод от испански: Рада Панчовска, —

chitanka.info

АКО ме позовеше, да,

ако ме позовеше!

Бих изоставил всичко,

всичко бих захвърлил:

цените, каталозите,

синьото на океана върху картите,

дните и нощите им,

старите телеграми

и една любов.

Ти, която не си любовта ми,

ако ме позовеше!

И още очаквам гласа ти:

под телескопи,

откъм звездата,

по огледала, из тунели,

през високосни години

може да дойде. Не знам откъде.

Откъм чудото, винаги.

Защото, ако ти ме викаш —

ако ме позовеше, да, ако ме позовеше! —

ще бъде откъм някое чудо,

инкогнито, без да го видя.

Никога откъм устните, които ти целувам, никога откъм гласа, който казва: „Не си отивай!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.